Overveldet av responsen
Da VG var hjemme hos familien i kveld var de både slitne, lettere sjokkerte over den massive oppmerksomheten - og ikke minst, veldig glade for den positive responsen. Det var i søndagens VG at Marianne og Johnny Smedholen fortalte om en sønnens og en kamerats planlagte bursdagsfeiring. De skulle være i alt 13 kamerater i bursdagen - men ingen møtte opp. - Det har ringt og pepet i telefonen til Marianne i hele dag, og det er full aktivitet på Facebook hele tiden. Nå er vi nesten litt slitne, det har vært en helt spesiell dag, sier Johnny Smedholen til VG. - Det har vært mange oppturer i dag.Familien har blitt kontaktet fra fjern og nær, av kjente og ukjente. Folk som vil gi gaver eller opplevelser, eller som bare ønsker å vise sin støtte. VGs SHAZIA SARWAR:- Jeg ble aldri invitert i bursdag VG-saken om sønnens bursdagsfeiring er i kveld delt over 28.000 ganger på Facebook. Responsen har nesten utelukkende vært positiv, og Marianne og Johnny roses for å være åpne om et sårt og vanskelig tema. De håper at ingen føler seg støtt av saken. - Vi vil jo gjerne presisere igjen at vi overhodet ikke ønsker å tråkke noen på tærne. Aurskog-Høland er en god kommune å leve i, og vi har det godt i den bygda vi bor i. Men for oss var det viktig å si fra når dette skjedde. Ikke for å ta noen, men for å få bidra til å skape et varmere samfunn. Og så tror jeg at historien vår tror det traff en nerve, sier Marianne til VG.- Om vi kan hjelpe bare ett barn der ute til ikke å måtte oppleve det samme som sønnen min gjorde, så er det verdt det, da er oppdraget vårt utført. Det vil være helt overveldende. En rekke VG-lesere har i dag delt sine erfaringer med barnebursdager. Flere skriver at de har opplevd lignende episoder. Statsminister Erna Solberg var raskt ute og kommenterte saken. Tidligere statsminister, Jens Stoltenberg, delte selv VG-saken på Facebook - og oppfordret andre til å gjøre det samme. Både kunnskapsminister Torbjørn Røe Isaksen, barneombud Anne Lindboe og en rekke andre politikere og kjendiser har engasjert seg i saken etter familien fortalte sin historie. - Jeg kunne nesten ikke tro det da jeg så at Erna hadde uttalt seg om saken vår. Det var nesten et lite sjokk. Vi er bare helt vanlige mennesker, og plutselig er det oss de snakker om. Det er helt uvirkelig, sier Marianne.Hun er spesielt glad for at saken vekker et politisk engasjement. - Jeg håper at det kan bli en skikkelig debatt om dette på et politisk plan, for det er åpenbart noe som trengs. Våre opplevelser er bare en liten del i dette. Vi har jo lest om mange andre som delte sine erfaringer på VG Nett, og det er helt klart et tema som er viktig å sette på dagsorden, sier Marianne. - Jeg er også glad for at dette med å oppleve ikke å bli invitert i bursdag har blitt trukket frem i dag, for det er det nok mange flere som opplever. Å være den som aldri bli invitert. Vi voksne har et ansvar for å gjøre noe her.I morgen venter hverdag, skole og juleavslutning. Familien ønsker nå at saken skal leve videre uten dem. - Vi har sagt vårt, og det har vist at det er behov for mer åpenhet rundt dette. Vi håper at debatten fortsetter, sier Marianne. De mange tilbudene om gaver og turer som de har fått i dag kommer de trolig ikke til å benytte seg av. - Vi tenker at det blir litt feil. Målet vårt var å vekke øynene til foreldrene, ikke å gjøre dette til en sak om guttene, forklarer hun. - Men det er mange som har det vondt der ute. Om folk ønsker å gi, så vil vi heller at de gir gaver til Radiumhospitalet. Vi har det bedre enn mange andre.
Marianne og Johnny Smedholen rørte hele Norge med historien om sønnens bursdagselskap.